Studentebetogings duur voortWits-studente versper paaie by die universiteit met brandende bande (Foto: Jo’burg Metro Police Department – JMPD, Twitter) Studentebetogings is Vrydag by die Universiteit van die Witwatersrand in Braamfontein hervat nadat ’n memorandum van eise ’n dag tevore aan die ANC oorhandig is. Maroela Media het vroeër berig Wits-studente, wat ontevrede is dat hulle weens agterstallige studieskuld nie verder kan studeer nie, betoog sedert Dinsdag voor dié universiteit in Johannesburg. Lede van die polisie het Woensdagoggend op studente met rubberkoeëls losgebrand. Dit is toe dat ’n 35-jarige man na bewering deur die polisie doodgeskiet is. Sewe studente is dieselfde dag in hegtenis geneem, maar hul saak is nie op die hofrol geplaas nie weens ’n gebrek aan bewyse. Studente het Donderdag na die Luthuli-huis saamgetrek om die memorandum, gerig aan Blade Nzimande, minister van hoër onderwys, te oorhandig. Nzimande het tot vandag 17:00 om daarop te reageer. Lwandile Mtsolo, die sekretaris-generaal van die Suid-Afrikaanse Vereniging van Studente (SAUS), sê die organisasie beoog om eerskomende Maandag ’n massa-optog by universiteite landwyd te reël, indien Nzimande nie betyds reageer nie. “As studente-organisasie kan ons nie langer staan en toekyk terwyl studente as misdadigers hanteer word omdat hulle veg vir gratis onderwys nie – iets wat deur die staat beloof is. Gratis onderwys behoort nie ’n doodsvonnis te wees nie,” sê Mtsolo. Studente het van vanoggend af weer by die universiteit betoog. Video’s is op sosiale media versprei wat wys hoe studente ’n standbeeld by die universiteit brand en met toue probeer omtrek. Studente het ook paaie met brandende buitebande en rommel versper. Die Johannesburgse Metropolisie (JMPD) waarsku motoriste om op die uitkyk te wees vir dié protesoptrede wat in Jorrisen- en Berthastraat heers. JMPD-lede was op die toneel. Mpendulo Shakes Mfeka, president van Wits se studenteraad, het Vrydag op sy Twitterblad geskryf regeringsamptenare moet ophou beloftes maak en eerder tot aksie oorgaan. Dit volg nadat Ace Magashule, sekretaris-generaal van die ANC, Donderdag buitekant Lethuli-huis die studente toegespreek en beloof het dat die ANC hard werk om oplossings vir hul probleme te vind. “Regeringsamptenare moet ophou om met studenteleiers byeen te kom. Hulle ken ons probleme. Hulle moet eerder gratis onderwys oor die nasionale TV-kanale bekendmaak,” skryf hy op Twitter. Mfeka was een van die studenteleiers wat die groep studente Vrydag tydens die optog gelei het. Maroela Media kon hom nie dadelik in die hande kry vir kommentaar nie. Intussen het Wits ook ’n verklaring oor die betogings uitgereik en gesê die kwessie van studentefinansiering is ’n nasionale probleem wat Wits nie alleen kan oplos nie. “Die staat en ander maatskaplike belanghebbendes speel ’n sleutelrol in die oplossing van hierdie krisis. Ons het ’n dringende nasionale debat oor dié krisis nodig en ons studente het deurslaggewende langtermynoplossings nodig vir die finansiering van hoër onderwys,” sê prof. Zeblon Vilakazi, visekanselier en hoof van Wits.